Γνωμοδότηση της Επιτροπής των Περιφερειών για την "Πρόταση απόφασης του Συμβουλίου σχετικά με την έγκριση πολυετούς κοινοτικού προγράμματος για την ενίσχυση της ανάπτυξης και της χρήσης του ευρωπαϊκού ψηφιακού περιεχομένου στα παγκόσμια δίκτυα και για την προώθηση της γλωσσικής πολυμορφίας στην κοινωνία των πληροφοριών"

(2001/C 144/11)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση απόφασης του Συμβουλίου σχετικά με την έγκριση πολυετούς κοινοτικού προγράμματος για την ενίσχυση της ανάπτυξης και της χρήσης του ευρωπαϊκού ψηφιακού περιεχομένου στα παγκόσμια δίκτυα και για την προώθηση της γλωσσικής πολυμορφίας στην κοινωνία των πληροφοριών [COM(2000) 323 τελικό - 2000/0128 (CNS)]·

έχοντας υπόψη την απόφαση της Επιτροπής της 12ης Ιουλίου 2000, σύμφωνα με το άρθρο 265 παράγραφος 1 της Συνθήκης περί ιδρύσεως της Ευρωπαϊκής Κοινότητας να ζητήσει τη γνωμοδότηση της ΕΤΠ για το θέμα αυτό·

έχοντας υπόψη την απόφαση του Προέδρου της ΕΤΠ της 3ης Αυγούστου 2000, να αναθέσει την κατάρτιση γνωμοδότησης για το θέμα αυτό στην επιτροπή 7 "Παιδεία, Επαγγελματική εκπαίδευση, Πολιτισμός, Νεολαία, Αθλητισμός και Δικαιώματα του Πολίτη"·

έχοντας υπόψη τη γνωμοδότηση της ΕΤΠ για το Πράσινο βιβλίο της Επιτροπής: οι πληροφορίες του δημόσιου τομέα: μία βασική πηγή για το Πράσινο βιβλίο της Ευρώπης που έχει ως θέμα τις πληροφορίες του δημόσιου τομέα στην κοινωνία των πληροφοριών [COM(1998) 585 τελικό - CdR 190/99 fin](1)·

έχοντας υπόψη τη γνωμοδότηση της ΕΤΠ σχετικά με το "INFO 2000" [COM(1995) 149 τελικό - CdR 22/96](2)·

έχοντας υπόψη τη γνωμοδότηση της ΕΤΠ για την "Ανακοίνωση της Επιτροπής για την πολύγλωσση κοινωνία της πληροφόρησης", και την "Πρόταση απόφασης του Συμβουλίου σχετικά με την έγκριση πολυετούς προγράμματος για την προώθηση της γλωσσικής πολυμορφίας της Κοινότητας στην κοινωνία της πληροφόρησης" [COM(1995) 486 τελικό - CdR 220/96 fin](3)·

έχοντας υπόψη το σχέδιο γνωμοδότησης που υιοθέτησε η επιτροπή 7 στις 3 Οκτωβρίου 2000 (CdR 316/2000) [εισηγητής: ο κ. Aldo Iskra (SW-EPP)]·

υιοθέτησε ομόφωνα την ακόλουθη γνωμοδότηση κατά την 36η σύνοδο ολομέλειάς της 13ης και 14ης Δεκεμβρίου 2000, (συνεδρίαση της 14ης Δεκεμβρίου).

1. Οι απόψεις της Επιτροπής των Περιφερειών σχετικά με την πρόταση απόφασης

1.1. Η ΕΤΠ εκφράζει την ικανοποίησή της που η Επιτροπή συνεχίζει να συγκεντρώνει την προσοχή της στις δυνατότητες προσωπικής και κοινωνικής ανάπτυξης που προσφέρει η επανάσταση του Διαδικτύου.

1.2. Η ΕΤΠ θεωρεί ότι με την πρόταση για ένα πολυετές κοινοτικό πρόγραμμα για την ενίσχυση της ανάπτυξης και της χρήσης του ευρωπαϊκού ψηφιακού περιεχομένου στα παγκόσμια δίκτυα και για την προώθηση της γλωσσικής πολυμορφίας στην κοινωνία των πληροφοριών μπορεί να καλυφθεί καλύτερα η ανάγκη για προϊόντα και υπηρεσίες που βασίζονται στο περιεχόμενο τόσο για τον απλό πολίτη όσο και για την κοινωνία, γενικότερα. Με την πρόταση πολλαπλασιάζονται οι προσπάθειες για την ενίσχυση νέων ομάδων της κοινωνίας που θα μπορούν να αξιοποιήσουν το Διαδίκτυο.

1.3. Η ΕΤΠ φρονεί ότι η γλωσσική και πολιτιστική προσαρμογή της πληροφορίας και των συναλλαγών είναι σημαντική όχι μόνο από οικονομική άποψη, αλλά και από την άποψη της απασχόλησης. Χάρη στη γλωσσική πολυφωνία που προσφέρει το Διαδίκτυο, μεγάλα τμήματα του πληθυσμού της Ευρώπης θα αποκτήσουν μεγαλύτερη πρόσβαση στα μέσα που προσφέρει η κοινωνία της πληροφορίας. Με τη μεγαλύτερη πρόσβαση ελαττώνεται το κόστος τόσο για τον παραγωγό όσο και τον καταναλωτή, συγχρόνως δε δημιουργούνται οι συνθήκες για τη δημιουργία νέων επιχειρήσεων και νέων θέσεων απασχόλησης.

1.4. Η ΕΤΠ τονίζει ότι μεγάλο μέρος του ευρωπαϊκού πληθυσμού δεν συμμετέχει στην επανάσταση του Διαδικτύου. Εκτός από την έλλειψη γλωσσικών γνώσεων υπάρχουν και πολλοί άλλοι λόγοι για την εν λόγω απουσία, όπως, π.χ., η έλλειψη ηλεκτρονικών υπολογιστών, η χαμηλή βασική εκπαίδευση, η απαρχαιωμένη τεχνολογία, καθώς και ψυχολογικά, σωματικά και κοινωνικά εμπόδια. Η χρήση του Διαδικτύου συνδέεται με τις νέες γενιές, πρόκειται δε για μια κατάσταση που πρέπει να ληφθεί υπόψη. Ορισμένες γενιές κινδυνεύουν να μην επωφεληθούν καθόλου από τις δυνατότητες που προσφέρει το Διαδίκτυο. Ο ρυθμός των αλλαγών στον τομέα του Διαδικτύου είναι ραγδαίος και οι διαφορές μεταξύ των χρηστών μπορεί να αυξηθούν θεαματικά.

1.5. Η ΕΤΠ φρονεί ότι οι σύγχρονες προκλήσεις πρέπει να αντιμετωπιστούν με τη δημιουργία νέων δομών και μέσων. Το δίκτυο πρέπει να αναπτυχθεί με τη συνεργασία των τοπικών και περιφερειακών αρχών με τους επιχειρηματίες, τον ιδιωτικό τομέα και τους απλούς πολίτες. Η πρόσβαση στο Διαδίκτυο πρέπει να αυξηθεί έτσι ώστε να αποκτήσουν περισσότερα άτομα ηλεκτρονικούς υπολογιστές ακόμη και μέσω επιδότησης. Η αποδοχή της γλωσσικής ποικιλομορφίας θα διευκολύνει πολλούς που σήμερα αισθάνονται αποξενωμένοι από τον κόσμο του Διαδικτύου. Σημαντική είναι, επίσης, η παροχή βοήθειας από εξειδικευμένο προσωπικό του δημόσιου τομέα και από παράγοντες που προέρχονται από τους επιχειρηματικούς κύκλους και τις εθελοντικές οργανώσεις.

1.6. Η ΕΤΠ θεωρεί ότι η δέσμευση των τοπικών και περιφερειακών αρχών είναι καθοριστικής σημασίας προκειμένου να υπάρξει πρόοδος στην προσπάθεια να αυξηθεί η διεπαφή του δημόσιου τομέα και των παρόχων του Διαδικτύου. Πρέπει να επιλεγούν οριζόντια και όχι ιεραρχικά πρότυπα εργασίας. Η ανοικτή και ευέλικτη εργασία είναι επίσης σημαντική προκειμένου να ενθαρρυνθούν νέες στοχοθετημένες ομάδες να χρησιμοποιούν το Διαδίκτυο.

1.7. Η ΕΤΠ θεωρεί ότι, όσον αφορά το θέμα της πρόσβασης στις πληροφορίες του δημόσιου τομέα, πρέπει πρώτα να διερευνηθεί τί είδους πληροφορίες χρειάζεται ο καταναλωτής/πολίτης.

1.8. Η ΕΤΠ φρονεί ότι όσα από τα μέτρα που λαμβάνονται στον τομέα του Διαδικτύου βελτιώνουν την πρόσβαση, αυξάνουν τις δεξιότητες και τις γνώσεις κάθε πολίτη, συμβάλλουν ακόμη και στον κοινωνικό διάλογο και, συνεπώς, ενισχύουν τη δημοκρατία.

2. Συστάσεις της Επιτροπής των Περιφερειών σχετικά με την πρόταση απόφασης

Προώθηση της αξιοποίησης των πληροφοριών του δημόσιου τομέα

2.1. Η ΕΤΠ παρατηρεί ότι οι νέες τεχνολογίες διευκολύνουν τη συλλογή, αποθήκευση, επεξεργασία και ανάκτηση πληροφοριών. Οι εύχρηστες και αμέσως διαθέσιμες διοικητικές, νομοθετικές, οικονομικές και άλλες πληροφορίες του δημόσιου τομέα παρέχουν τη δυνατότητα στους οικονομικούς παράγοντες να λαμβάνουν αποφάσεις με βάση πλήρη ενημέρωση.

2.2. Η ΕΤΠ στη γνωμοδότησή της με θέμα τη νεοεμφανιζόμενη κοινωνία των πληροφοριών (INFO 2000) τόνισε ότι η αποτελεσματική δημιουργία και αξιοποίηση της τεχνολογίας των πολυμέσων στην επικοινωνία του δημόσιου τομέα με τους πολίτες και τις επιχειρήσεις μπορεί να συμβάλει στη βελτίωση της ανταγωνιστικής προώθησης των μικρών επιχειρήσεων στην εθνική και τη διεθνή αγορά. Αυτό μπορεί, επίσης, να βελτιώσει την πρόσβαση των πολιτών στις πληροφορίες του δημόσιου τομέα: η προώθηση μιας συμμετοχικής κοινωνίας των πολιτών αποτελεί σημαντικό παράγοντα προς τον οποίο θα πρέπει να συνεχίσει να εστιάζεται η προσοχή.

2.3. Η ΕΤΠ επιθυμεί να ενθαρρύνει τη δημιουργία τοπικών και περιφερειακών ομάδων καθοδήγησης που θα αποτελούνται από τοπικούς επιχειρηματίες, τεχνικούς, καλλιτέχνες και παιδαγωγούς. Οι ομάδες αυτές θα αποτελέσουν τις "αιχμές δόρατος" που θα αναπτύξουν δραστηριότητα σε τοπικό και περιφερειακό επίπεδο και, αφού διεξαγάγουν έρευνες σχετικά με τους τοπικούς και περιφερειακούς φορείς που δραστηριοποιούνται στο Διαδίκτυο σε τοπικό και περιφερειακό επίπεδο, θα συμβάλουν στην προσέγγιση ατόμων με ιδέες και με γλωσσικές και επιχειρηματικές ικανότητες. Επειδή ο διάλογος με τους χρηματοδότες έχει καθοριστική σημασία, πρέπει να αρχίσει από νωρίς.

2.4. Η ΕΤΠ υποστηρίζει την πρόταση της Επιτροπής για επιτάχυνση και διεύρυνση των πειραματικών δράσεων που άρχισαν με βάση το πρόγραμμα ΙΝFO 2000 προκειμένου να αναπτυχθούν ορθές πρακτικές. Στις εν λόγω εμπειρίες θα πρέπει να συμμετάσχουν ιδιαίτερα οι τοπικές και περιφερειακές αρχές.

2.5. Η ΕΤΠ επιθυμεί να επιστήσει την προσοχή σε ορισμένα ευρωπαϊκά "πρότυπα προγράμματα" και να ζητήσει τη διάθεση πόρων για τη δημιουργία πρωτοτύπων τα οποία θα μπορούν να λειτουργήσουν, αφενός, ως κέντρα πληροφόρησης και, αφετέρου, ως βάση για τον καθορισμό παρομοίων μεθόδων. Μία ανάλογη μέθοδος επιλογής προϋποθέτει την πραγματοποίηση λεπτομερών ερευνών οι οποίες θα μπορούν να παρουσιάζουν μετρήσιμα αποτελέσματα και επενέργειες που θα βασίζονται σε στατιστικά στοιχεία.

2.6. Η ΕΤΠ συνιστά να υποστηριχθεί η καθιέρωση συλλογής ευρωπαϊκών δεδομένων. Επισημαίνει, επίσης, ότι η έλλειψη δεδομένων σε ευρωπαϊκό επίπεδο αποτελεί ένα από τα κωλύματα που υπάρχουν για την αξιοποίηση των δυνατοτήτων του περιεχομένου.

2.7. Η ΕΤΠ εκφράζει την ικανοποίησή της για την πρόταση να προωθηθούν στις διοικήσεις των κρατών μελών οι εφαρμογές της τεχνολογίας των γλωσσών. Η πρόταση αυτή πρέπει να υποστηριχθεί σθεναρά ιδίως από τις τοπικές και περιφερειακές αρχές.

2.8. Η ΕΤΠ τονίζει ότι, λαμβανομένου υπόψη του είδος των πληροφοριών που συλλέγουν οι τοπικές και περιφερειακές αρχές, η προστασία ιδιωτικής ζωής και των ατομικών και προσωπικών στοιχείων έχει και πρέπει να συνεχίσει να έχει πρωταρχική σημασία. Απαιτείται ένα ισόρροπο σχήμα για οποιεσδήποτε κινήσεις πραγματοποιηθούν προκειμένου να αυξηθεί η πρόσβαση στις πληροφορίες του δημόσιου τομέα, ιδίως όταν συμμετέχουν οι τοπικές και περιφερειακές αρχές.

2.9. Η ΕΤΠ τονίζει τη σημασία που έχει η καταχώρηση στο Διαδίκτυο από τη δημόσια διοίκηση πληροφοριακού υλικού και η προσαρμογή των αγγελιών και των πληρωμών στις πρακτικές του Διαδικτύου.

2.10. Η ΕΤΠ υπογραμμίζει τη σημασία που έχει η πρόσβαση των ατόμων με ειδικές ανάγκες στο Διαδίκτυο.

2.11. Η ΕΤΠ τονίζει τη σημασία της αρχής της μη επιβολής υπερβολικών διοικητικών ή οικονομικών επιβαρύνσεων στις τοπικές ή περιφερειακές αρχές λόγω της μεγαλύτερης πρόσβασης του κοινού στο Διαδίκτυο.

2.12. Η ΕΤΠ υπογραμμίζει την ανάγκη για διαφάνεια και τη σημασία της πληροφορίας η οποία θα πρέπει να παρέχεται δωρεάν (δηλ. ατελώς) όσο το δυνατόν περισσότερο. Η πρόσβαση στην πληροφορία έχει πρωταρχική σημασία για τη δημιουργία της κοινωνίας της πληροφορίας. Κατά συνέπεια, έχει καθοριστική σημασία να ληφθεί υπόψη ο ρόλος που διαδραματίζει ο δημόσιος τομέας και ειδικότερα ο ρόλος των βιβλιοθηκών.

2.13. Υπάρχουν πλούσια αποθέματα συλλογής πληροφοριών στα μουσεία, στις βιβλιοθήκες, στα συστήματα κατοχύρωσης δικαιωμάτων ευρεσιτεχνίας και πνευματικής ιδιοκτησίας, στα εκπαιδευτικά και επιμορφωτικά ιδρύματα, στα ιστορικά αρχεία και αντικείμενα αρχιτεκτονικής και βιομηχανικής φύσης. Πολλές από τις συλλογές αυτές βρίσκονται ακόμη σε αναλογική μορφή, σταδιακά όμως μετατρέπονται σε ψηφιακή. Το πρόγραμμα ΙΝFO 2000 είχε ως στόχο την αξιοποίηση των εν λόγω ψηφιακών πληροφοριών από τον ιδιωτικό τομέα. Μολονότι η ΕΤΠ υποστήριξε το στόχο αυτό, εντούτοις, πιστεύει ότι η εμπορική αξιοποίηση μπορεί να πραγματοποιηθεί τόσο από το δημόσιο όσο και από τον ιδιωτικό τομέα. Πάντως, η ΕΤΠ τονίζει την ανάγκη να διασφαλιστεί ότι δεν θα τεθεί υπό αμφισβήτηση ο ρόλος των δημόσιων αρχών όσον αφορά την ατελή παροχή πληροφοριών.

Ενίσχυση της γλωσσικής και πολιτιστικής προσαρμογής

2.14. Η ΕΤΠ συμφωνεί με την Ευρωπαϊκή Επιτροπή ότι οι γλωσσικές διαφορές επιβραδύνουν την ανάπτυξη και μπορούν να εμποδίσουν τη γενική ανάπτυξη των ευρωπαϊκών βιομηχανιών του τομέα του ψηφιακού περιεχομένου. Η επαρκής υποστήριξη της πολυγλωσσικής και διαπολιτιστικής πρόσβασης και ανταλλαγής πληροφοριών είναι παράγοντας αποφασιστικής σημασίας για την ανάπτυξη της ευρωπαϊκής ευρείας κατανάλωσης για προϊόντα και υπηρεσίες πληροφόρησης. Η ΕΤΠ ζητεί από την Ευρωπαϊκή Επιτροπή να αναγνωρισθεί ο ρόλος των τοπικών και περιφερειακών αρχών όσον αφορά την προώθηση της πολυγλωσσικής πρόσβασης.

2.15. Ένα πράγμα που ανησυχεί σοβαρά την ΕΤΠ είναι το κατά πόσο η διαδικασία της Ευρωπαϊκής ολοκλήρωσης θα σεβαστεί και θα διαφυλάξει την πολιτιστική πολυμορφία στην οποία βασίζεται το αίσθημα της πολιτιστικής ταυτότητας των πολιτών. Η ΕΤΠ ζητεί να αναγνωρισθεί ο σημαντικότατος ρόλος που διαδραματίζουν οι τοπικές και περιφερειακές αρχές όσον αφορά τη διάπλαση και την υποστήριξη του ευρέος φάσματος των πολιτισμών της Ευρωπαϊκής Ένωσης.

2.16. Η ΕΤΠ φρονεί ότι η υποστήριξη της γλωσσικής προσαρμογής των ψηφιακών προϊόντων και υπηρεσιών θα αυξήσει το εξαγωγικό δυναμικό των ευρωπαϊκών εταιρειών περιεχομένου.

2.17. Οι προτεινόμενες δράσεις αποτελούν τη φυσική συνέχεια των δράσεων που αναλήφθηκαν στο πλαίσιο του προγράμματος MLIS, έχουν δε προσαρμοστεί στις ανάγκες ενός διαρκώς επεκτεινόμενου ψηφιακού και δικτυωμένου περιβάλλοντος. Ιδιαίτερη προσοχή πρέπει να δοθεί στις ΜΜΕ και στις νέες επιχειρήσεις καθώς και στις λιγότερο διαδεδομένες γλώσσες της ΕΕ και στις γλώσσες των προς ένταξη κρατών μελών. Η ΕΤΠ υποστηρίζει σθεναρά την εν λόγω αντιμετώπιση. Τονίζει ότι, αφού οι τοπικές και περιφερειακές αρχές αποτελούν το επίπεδο διακυβέρνησης που βρίσκεται πλησιέστερα στις μικρομεσαίες επιχειρήσεις, και έχουν αναπτύξει στρατηγικές οικονομικής ανάπτυξης για να προωθήσουν την ίδρυση και την ανάπτυξη των ΜΜΕ, η συμβολή τους στον τομέα αυτό πρέπει να αναγνωρισθεί.

2.18. Η ΕΤΠ επισημαίνει την ανάγκη για μια στέρεη βάση γλωσσικού δικτύου υποδομής το οποίο θα είναι διαθέσιμο αμέσως προκειμένου να διευκολυνθεί το έργο της προσαρμογής σε όλες τις φάσεις της διαδικασίας. Η Ευρωπαϊκή Επιτροπή έχει ως στόχο τη δημιουργία ενός ανοικτού πλαισίου που θα αποτελείται από τυποποιημένους και διαλειτουργικούς πολυγλωσσικούς πόρους όπως, π.χ., ηλεκτρονικά λεξικά, θησαυροί, μεταφραστικές μνήμες και συλλογές ορολογίας. Οι πόροι αυτοί θα συγκεντρωθούν για να δημιουργήσουν ευρέως προσβάσιμες βάσεις δεδομένων. Η ΕΤΠ τονίζει ότι στην πρόσβαση και προώθηση της χρήσης των εν λόγω υποδομών θα πρέπει να συμμετάσχουν ιδιαίτερα οι τοπικές και περιφερειακές αρχές.

2.19. Η ΕΤΠ φρονεί ότι έχει καθοριστική σημασία να αναληφθούν πρωτοβουλίες για την εκπαίδευση των εκπαιδευτικών και των βιβλιοθηκαρίων στις τεχνικές του Διαδικτύου.

2.20. Η ΕΤΠ εφιστά την προσοχή στη δυνατότητα πρόσληψης διερμηνέων και μεταφραστών από μειονεκτούσες αστικές περιοχές. Εάν στραφεί η προσοχή σε νέες και περιθωριακές ομάδες μεταναστών με γλωσσικές γνώσεις, θα μπορέσουν να προσεγγιστούν νέες ομάδες και να αποκτηθούν σημαντικές δεξιότητες.

2.21. Η ΕΤΠ επιθυμεί να ενθαρρύνει την εκπαίδευση συμβούλων και πρωτοπόρων οι οποίοι, με τη σειρά τους, θα μπορέσουν να εργαστούν μέσω των συλλόγων τους, και στο χώρο εργασίας, για να δημιουργηθεί μια νέα νοοτροπία όσον αφορά τα νέα μέσα. Αυτό θα αυξήσει την κατανόηση των δυνατοτήτων του Διαδικτύου και τις δεξιότητες των "αιτούντων".

2.22. Οι προτεινόμενες δράσεις θα ενισχύσουν τις συμπράξεις των βιομηχανιών ψηφιακού περιεχομένου και του τομέα των γλωσσών. Οι πάροχοι και διανομείς περιεχομένου του ιδιωτικού και δημόσιου τομέα θα ενθαρρυνθούν ώστε να προσφέρουν στην αγορά προϊόντα και υπηρεσίες σε πολλές γλώσσες. Οι πωλητές της τεχνολογίας της πληροφορίας θα ενθαρρυνθούν, επίσης, για να δημιουργήσουν νέα εργαλεία και διαύλους διάδοσης. Η ΕΤΠ επισημαίνει ότι αυτό είναι πολύ σημαντικό για την αποτελεσματική εφαρμογή της πρότασης. Ζητεί, επίσης, τη συμμετοχή των τοπικών και περιφερειακών αρχών για την προώθηση των συμπράξεων και την προσέλκυση της προσοχής όλων των παραγόντων.

2.23. Δεδομένου ότι η ανάπτυξη της ευρωπαϊκής γλωσσικής αλληλεγγύης θα έχει σαφείς οικονομικές συνέπειες για τις καθυστερημένες από γλωσσική άποψη περιφέρειες, ιδίως όσον αφορά τον τουρισμό και την προβολή προϊόντων, η ΕΤΠ τονίζει ότι το πρόγραμμα θα μπορεί να χρησιμοποιηθεί σε πολλές περιφέρειες για την ενίσχυση των ήδη υπαρχόντων προγραμμάτων.

Προώθηση του δυναμισμού της αγοράς

2.24. Η ΕΤΠ επισημαίνει ότι οι επενδυτές είναι επιφυλακτικοί όσον αφορά την πραγματοποίηση μεσοπρόθεσμων επενδύσεων σε προγράμματα και σε εταιρείες επιχειρηματικού κινδύνου. Εκτιμάται ότι στις ΗΠΑ τα κεφάλαια επιχειρηματικού κινδύνου που διοχετεύονται στις επιχειρήσεις που ασχολούνται με το Διαδίκτυο είναι περίπου 3 έως 4 φορές μεγαλύτερα από ό,τι στην Ευρώπη. Η πρόσβαση σε κεφάλαια επιχειρηματικού κινδύνου, όπως και η διαδικασία αναγνώρισης των δικαιωμάτων, πρέπει να διευκολυνθούν στο σύνολο της Ευρωπαϊκής Ένωσης. Η ΕΤΠ τονίζει ότι οι μικρού μεγέθους επιχειρήσεις συναντούν περισσότερες δυσκολίες όταν επιδιώκουν να χρηματοδοτηθούν προκειμένου να αναπτυχθούν περαιτέρω.

2.25. Η ΕΤΠ τονίζει ότι την πρώτιστη ευθύνη για την ανάπτυξη, τις επενδύσεις και τις εξαγωγές ευρωπαϊκού περιεχομένου τη φέρουν οι βιομηχανίες ψηφιακού περιεχομένου. Πάντως, προκειμένου να αντιμετωπιστούν τα εμπόδια και να αξιοποιηθούν οι ευκαιρίες, η ΕΤΠ εκφράζει την ικανοποίησή της για την πρόταση της Επιτροπής που υποστηρίζει την ανάληψη δράσης σε επίπεδο ΕΕ.

Βρυξέλλες, 14 Δεκεμβρίου 2000.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 577 της 29.2.2000, σ. 11.

(2) ΕΕ C 129 της 2.5.1996, σ. 39.

(3) ΕΕ C 337 της 11.11.1996, σ. 45.